Tilskudd til svømmeopplæring av barn i barnehage

Barnehager, frivillige organisasjoner og kommuner som ønsker å drive svømmeopplæring av barn i barnehage kan nå søke Fylkesmannen om tilskudd.

Fylkesmannen i Trøndelag lyser med dette ut tilskuddsmidler til svømmeopplæring i barnehage. Fylkesmannen har fått tildelt 4 701 600,- for året 2018. Satsen pr. barn er 1800,-. Fylkesmannen i Trøndelag kan tildele tilskudd til 2 612 barn i fylket.

**Sentrale føringer**

Tilskuddet skal bidra til at kommuner, barnehager og frivillige organisasjoner kan gjennomføre svømmeopplæring som bidrar til at barns svømmeferdigheter bedres og at de blir trygge i vann. Ordningen gjelder for barn i alderen 4-6 år, og det er viktig at det gis et likeverdig tilbud til jenter og gutter. Opplæringen skal skje i barnehagens åpningstid og skal i hovedsak foregå i basseng.

Søknader kan sendes direkte til Fylkesmannen, og det er barnehager, frivillige organisasjoner og kommuner som kan søke om tilskudd. Tilskuddet kan benyttes til å dekke transport til/fra svømmehall.

Søknader som beskriver samarbeid mellom en kommune eller barnehage og frivillige organisasjoner prioriteres.

**Hvordan søke**

Det søkes på vedlagte skjema.

Søknaden skal inneholde:

* Hvor mange barn det søkes på
* Hvor svømmeopplæringen skal foregå
* en beskrivelse av hvordan svømmeopplæringen skal foregå
* informasjon om kontonummer, organisasjonsnummer og adresse

Søknadsfristen er **28.februar 2018.**

Ufullstendige eller for sent innkomne søknader vil ikke bli behandlet.

Søknader sendes til:

Fylkesmannen i Trøndelag

Postboks 2600

7734 Steinkjer

eller fmntpost@fylkesmannen.no

**Behandling av søknader**

Fylkesmannen behandler søknader og fatter vedtak etter søknadsfristen har gått ut. Tilskuddsmidlene blir utbetalt fortløpende etter behandling av søknadene.

**Rapportering**

Barnehagene, kommunene og frivillige organisasjoner skal **i løpet av november i 2018** rapportere til Fylkesmannen om bruk av midlene.

Rapporten skal inneholde:

* Antall barn i barnehage, spesifisert på private og kommunale barnehager, som har fått svømmeopplæring
* Antall timer med svømmeopplæring

**Kontroll**

Som en del av saksbehandlingen skal fylkesmennene kontrollere rimeligheten i tilskuddsgrunnlaget angitt i søknaden. Dette kan for eksempel innebære vurdering av antall barn det gis svømmeopplæring til i forhold til antall barn i barnehagen/kommunen, antall barn det gis svømmeopplæring til i forhold til tilgang på basseng og lignende. Det kan også ut fra risiko og vesentlighet foretas stikkprøver av opplysningene kommunene, de frivillige organisasjonene og/eller gir ved søknad om tilskudd.

Det skal også gjøres en formalia- og rimelighetskontroll av mottatte rapporter fra tilskuddsmottakerne som viser antall barn som har gjennomført svømmeopplæringen. Det kan ut i fra risiko og vesentlighet foretas stikkprøver av opplysningene kommunen, de frivillige organisasjonene og/eller barnehagene gir ved rapportering.